ของดีแล้วถูก มีที่ไหน
รายใหญ่และกรรมการบริษัทจดทะเบียนหลายราย มีมุมมองตลาดหุ้นมีฐานะใกล้เคียงกับตู้เอทีเอ็มที่คิดจะได้เงินก็มากดเอาๆๆๆๆ โดยอ้างเหตุผลสารพัด สุดแต่ที่ปรึกษาการเงินจะเพียรคิดมาอ้างสนองกิเลสตัณหาของคนเหล่านี้ แต่ท้ายสุดก็ลงเอยด้วยสมปรารถนา
5 ต.ค. 2558

แฉทุกวัน ทันเกมหุ้น
 
รายใหญ่และกรรมการบริษัทจดทะเบียนหลายราย มีมุมมองตลาดหุ้นมีฐานะใกล้เคียงกับตู้เอทีเอ็มที่คิดจะได้เงินก็มากดเอาๆๆๆๆ โดยอ้างเหตุผลสารพัด สุดแต่ที่ปรึกษาการเงินจะเพียรคิดมาอ้างสนองกิเลสตัณหาของคนเหล่านี้ แต่ท้ายสุดก็ลงเอยด้วยสมปรารถนา
วิศวกรรมการเงินเรื่องเพิ่มทุนจึงมักจะถูกมองว่ามีให้รายใหญ่รวยขึ้น ในขณะที่มูลค่าของบริษัทลดลงไปเรื่อยๆ 
จริงหรือไม่จริง ต้องดูเป็นกรณีไป
มี 2 บริษัทจดทะเบียนช่วงนี้ที่เป็นข่าวใหญ่ เรื่องเพิ่มทุนจำนวนค่อนข้างเยอะ เพื่อขายพันธมิตรแบบเฉพาะเจาะจง 
บริษัทแรก EMC ฉายาบริษัทเสี่ยขุน หรือ ชนะชัย ลีนะบรรจง ถือหุ้นใหญ่สุด เป็นบริษัทก่อสร้าง ที่ยื้อแย่งกันมาเกือบ 10 ปีก่อนโด่งดังไปทั่ววงการ ก่อนจะเงียบสงบลง 
ล่าสุดเมื่อสิ้นไตรมาส 2 ปีนี้ EMC  มีทุนจดทะเบียนพาร์ 1 บาท ที่ระดับ 4.2 พันล้านบาทมีส่วนผู้ถือหุ้น 1,778 พันล้านบาทมีหนี้สินรวม 1.01 พันล้านบาท ไม่ได้ฝืดเคืองมากมายอะไร ไม่ถือว่าเสียหายอะไร ไม่เข้าข่ายชักหน้าไม่ถึงหลัง
ที่ผ่านมา EMC ทำธุรกิจก่อสร้างก็พอมีกำไรพอประมาณไม่มากมายนัก จะมีปีนี้แหละที่ครึ่งแรกรายได้หล่นฮวบฮาบแต่ก็ยังมีกำไรไม่ถึงกับชักทุน เข้าเนื้อให้ผู้ถือหุ้นเสียหายตามปกติของธุรกิจก่อสร้างมีขึ้นมีลงตามสภาพ
แล้วมติเพิ่มทุนก็ออกมาเมื่อต้นปีนี้ โดยบอร์ดบริษัทมีมติเพิ่มทุน 550 ล้านหุ้นขายนักลงทุนวงจำกัดหรือพีพี 550 ล้านหุ้นที่ราคา 0.85 บาทต่อหุ้น โดยมติดังกล่าวที่ประชุมผู้ถือหุ้นก็ผ่านให้ตามพิธีเรียบร้อย 
เวลาผ่านไปราคาหุ้นในกระดานตลาดโรยตัวลงมา เหลือที่ระดับแค่ 30-31 สตางค์หรือ 0.30 บาท ก็เลยขายไม่ออกไม่มีคนสนใจซื้อเพราะซื้อในกระดานเอาก็ได้ ถูกกว่ากันเยอะเลย
แผนที่เคยว่าจะกดเงิน 467.5ล้านบาทเข้าบริษัท ก็เป็นอันพบอุปสรรคสะดุดขาตัวเองอย่างช่วยไม่ได้ แต่ความต้องการเพิ่มทุนก็ยังจำเป็นต่อไป เพื่อสำรองใช้ในการขยายกิจการและเพื่อใช้เป็นเงินทุนหมุนเวียน ดังนั้นที่ประชุมคณะกรรมการบริษัทจึงมีมติให้เสนอที่ประชุมผู้ถือหุ้นพิจารณาและอนุมัติให้บริษัทเสนอขายหุ้นสามัญเพิ่มทุนให้แก่ผู้ถือหุ้น 6,822.53 ล้านหุ้น ให้ผู้ถือหุ้นเดิม 4,215.02 ล้านหุ้น ในอัตราส่วน 1 หุ้นเดิม ต่อ 1 หุ้นใหม่ ราคาขายหุ้นละ 0.25 บาท และรองรับแปลง EMC-W5 หวังระดมทุน 1,700 ล้านบาท ล้มแผนขายหุ้นเพิ่มทุน PP
เรียกง่ายๆ เปลี่ยนจากขายพีพีมาเป็นขายแบบอาร์โอ  เหมือนจะจีบกิ๊กไม่ได้ผลเลยต้องกลับมากินของตายที่บ้านชนิด “ตายรัง” 
แถมขายต่ำกว่ากระดานเสียอีก ใจกว้างกันสุดๆๆๆๆ
ทางด้าน POLAR ก็เช่นกัน เพิ่งผ่านการซื้อขายกิจการเปลี่ยนมือเจ้าของมาหมาดๆไม่เกินปี จากชื่อเดิม WAT เจอปัญหาคล้ายๆ กันโดยไม่ต้องนัดหมาย
จากงบสิ้นงวดมิถุนายน บริษัทนี้มีทุนจดทะเบียนชำระแล้ว 2.3 แสนล้านบาท (ซึ่งก็คงรอลดทุน ลดพาร์กันต่อไปตามสูตร) แต่มีส่วนผู้ถือหุ้นอยู่ที่ 5.6 พันล้านมีหนี้สินต่ำมากแค่ 771 ล้านบาทเรียกว่า สภาพคล่องเหลือเฟือแต่มีจุดเสียคือ มีรายได้ต่ำและยังมีตัวเลขขาดทุนสุทธิอยู่นิดหน่อยแสดงว่าเป็นบริษัทเงินสด ไม่ค่อยมีกิจการเป็นชิ้นเป็นอันต้องหาทางสร้างสินทรัพย์งอกเงยมากขึ้น
ข้อเท็จจริงก็นำมาสู่ปฏิบัติการหาเนื้อเต่ามาใส่กระดองตามสูตรนักการเงิน สมัยใหม่เพื่อสร้างมูลค่าผู้ถือหุ้น ต่อไปในอนาคตจะได้ไม่เสียของและราคาหุ้นจะได้ดีหน่อย ไม่ใช่ต่ำเตี้ยแค่ 0.13 บาทหรือแค่ 13 สตางค์อย่างปัจจุบัน
เดือนมีนาคม คณะกรรมการบริษัท POLAR มีมติจัดสรรหุ้นเพิ่มทุนให้บุคคลในวงจำกัด 4 ราย จำนวน 4,000 ล้านหุ้น ราคาขาย 0.117 บาทต่อหุ้น ประกอบด้วย นายกฤตย์ อินทรพรอุดม จำนวน 1,600 ล้านหุ้น คิดเป็นเงิน 187.20 ล้านบาท หรือคิดเป็นสัดส่วนการถือหุ้นหลังเพิ่มทุน 12.79%, นายอรรถวัติ ศิริสิทธิธงไชย จำนวน 1,200 ล้านหุ้น คิดเป็นเงิน 140.40 ล้านบาท หรือ 9.59%, นางสาวศรัญญา นาเหลากลาง จำนวน 600 ล้านหุ้น คิดเป็นเงิน 70.20 ล้านบาทหรือ 4.79% และนางสาวศิริพร ช่างปรุง จำนวน 600 ล้านหุ้น คิดเป็นเงิน 70.20 ล้านบาท หรือ 4.79% ดังนั้น รวมเป็นจำนวนหุ้นทั้งสิ้น  4,000 ล้านหุ้น คิดเป็นเงิน 468 ล้านบาท หรือคิดเป็นสัดส่วนการถือหุ้นหลังเพิ่มทุน 31.96% ซึ่งเป็นราคาที่ต่ำกว่าราคาขายหุ้นเพิ่มทุนให้ผู้ถือหุ้นเดิมที่ราคา 0.45 บาทต่อหุ้น
เงื่อนไขขายพีพีให้ทั้ง 4 รายนี้ยังอย่างอื่นตามมาอีกได้แก่ การใช้สิทธิของ TSR  2,440 ล้านบาท และการเสนอขายหุ้นกู้แปลงสภาพ 1,930 ล้านบาท
แผนระดมทุนจนได้ผู้ถือหุ้นใหญ่กลุ่มใหม่นี้ น่าสนใจตรงทีไม่ ได้ชี้แจงเหตุผลความจำเป็นในการจัดสรรหุ้นเพิ่มทุนให้บุคคลในวงจำกัด และวัตถุประสงค์ในการใช้เงินที่ได้จากการระดมทุนรวม 4,838 ล้านบาทอย่างชัดเจน 
เรียกว่ารายย่อยตกเป็นเหยื่อของการ “รุมโทรม” ชัดเจนเกินไป
แผนธุรกิจอย่างนี้ไม่เห็นหัวรายย่อยเอาเสียเลย 
ไม่รู้ว่าเวลาผ่านไปนานขนาดไหนหรือเพราะมีคนทักท้วงขึ้นมาตลาดหลักทรัพย์ฯ เลยตื่นขึ้นมาตาสว่างเมื่อเดือนตุลาคมนี้เองสั่งการให้ POLAR ชี้แจงหลายข้อ ทั้งเรื่องราคาขายพีพีต่ำและความไม่ชัดเจนเรื่องวัตถุประสงค์ 
เรื่องมันก็เลยเกิดการวกกลับ180 องศาเมื่อบอร์ด POLAR กลับมติใหม่เปลี่ยนจากขายพีพีเป็นขายแบบอาร์โอกะทันหันในราคาต่ำกว่าราคาพีพี ตามรอยEMC แต่ก็ยังมีฟอร์มให้ยุ่งยากต่อไปอีก
มติใหม่ระบุว่าจะเสนอขายหุ้นเพิ่มทุนให้กับผู้ถือหุ้นเดิม (RO) จำนวน 4.257 หมื่นล้านหุ้น มูลค่าหุ้นที่ตราไว้ (พาร์) หุ้นละ 30 บาท  โดยการออกใบแสดงสิทธิในการซื้อหุ้นเพิ่มทุนที่โอนสิทธิได้ (TSR) หรือสิทธิซื้อหุ้นจอง ขายให้กับผู้ถือหุ้นเดิม ในราคา 0.00 บาท (ก็ให้ฟรีนั่นแหละ)  ในอัตราส่วน 1หุ้นเดิมต่อ 5 หน่วย TSR 
โดยใบ TSR จะมีอัตราการแปลงสภาพ คือ 1 หน่วย แปลงเป็นหุ้นสามัญได้ 1 หุ้นในราคาหุ้นละ 0.039 บาท และในภายหลังทางบริษัทจะดำเนินการนำ TSR ดังกล่าวเข้าจดทะเบียนในตลาดหลักทรัพย์ฯ เพื่อให้ผู้ถือหุ้นสามารถขายและโอนสิทธิ์ในแบบใบ TSR
รวมแล้วผู้ถือหุ้นเดิมจะได้หุ้นใหม่ในราคาไม่ต่ำกว่า 0.039 บาทหรือ 3.9 สตางค์หากกอด TSR ไปจนครบอายุต้องแปลงสิทธิ ระหว่างนั้นหากอดใจไม่ไหว ก็ขายออกไปก่อนได้ ไม่ต้องเอาหุ้นใหม่กันละ 
ส่วนหุ้นใหม่หลังแปลงสิทธิของ POLAR จะเพิ่มขึ้นอีก 5 เท่านั้นราคาเท่าไหร่ ไม่กล้าคาดเดาเลยว่าจะไปอยู่ที่กี่สตางค์…..หึ…หึ…หึ
ทำให้ซับซ้อนกันอย่างนี้ รายย่อยคงต้องไปคำนวณกันเองอีกว่าจะเอาหรือไม่เอา เพราะบริษัทอ้างว่าถ้าผู้ถือหุ้นเดิมไม่ต้องการ ก็สามารถ TSR ออกมา ชดเชยผลของ Dilution ที่เกิดจากการเพิ่มทุน แต่ถ้าต้องการจองซื้อมากกว่าสัดส่วนที่ได้รับ ก็เข้าไปซื้อสิทธิ TSR ได้ หรือคนที่ไม่ใช่ผู้ถือหุ้นเดิมก็เอาเงินไปซื้อTSR ได้จากตลาด
เป้าหมายระดมเงินครั้งนี้ POLAR ระบุว่าจะเอาไปซื้อโครงการอสังหาริมทรัพย์ให้เช่าระดับหรูที่พังงา ในรูปแบบ Pool Villa  1,500 ล้านบาท และอีกแห่งโดยร่วมทุนที่อังกฤษกับ Glory ACME Limited เพื่อลงทุนโครงการที่อยู่อาศัยบนถนนเชอร์วูด ลอนดอน มูลค่า 130 ล้านปอนด์ หรือ 7,300 ล้านบาท 
อ่านโครงการหรูของ POLAR แล้วหลายคนคิดถึงชื่อหุ้น N-PARK ขึ้นมาจับใจ ฟอร์มใหญ่อย่างนี้เปี๊ยบเลย ไม่รู้ใครลอกใคร
ตรงนี้แหละที่ทำให้เกิดความต่างราวฟ้ากับดินระหว่างอาร์โอของ EMC ที่ง่ายๆ กับ POLAR อันแสนยอกย้อน
เพราะของดี แล้วถูกมีที่ไหนกัน